મેલબર્નઃ અમેરિકાની વિલિયમ્સ બહેનો સેરેના અને વીનસ વચ્ચે ઓસ્ટ્રેલિયન ઓપન ટેનિસ ચેમ્પિયનશિપની મહિલા સિંગલ્સનો ફાઇનલ મુકાબલો રમાશે. આ બંને બહેનો વચ્ચે નવમી ગ્રાન્ડસ્લેમ ફાઇનલ હશે. આ બંને બહેનો વચ્ચે અંતિમ વાર ૨૦૦૯માં વિમ્બલ્ડનની ફાઇનલ મેચ રમાઈ હતી. રેન્કિંગમાં બીજા સ્થાને રહેલી સેરેનાએ બીજી સેમિફાઇનલમાં ક્રોએશિયાની મિરજાના લૂસિકને ૬-૨, ૬-૧થી આસાનીથી હરાવી ફાઇનલમાં પ્રવેશ મેળવ્યો હતો. હવે તે રેકોર્ડબ્રેક ૨૩મા ગ્રાન્ડસ્લેમ ખિતાબથી માત્ર એક કદમ દૂર છે. સેરેના પોતાના સાતમા ઓસ્ટ્રેલિયન ઓપન ખિતાબ તરફ આગળ વધી રહી છે. જો સેરેના આ ખિતાબ જીતી જશે તો તે વિશ્વ નંબર વનનું રેન્કિંગ પણ હાંસલ કરી લેશે. એન્જલિક કર્બરે ગત વર્ષે સેરેનાને ટોચના સ્થાનેથી હટાવી દીધી હતી.